*Tämä artikkeli käsittelee liikettä. Pride on myös vuonna 2014 ensi-iltansa saanut elokuva.*
Pride-paraati Puolan Katowicessa 2019.
**Pride** tai **gay pride** tarkoittaa maailmanlaajuista liikettä ja ajattelua, jonka mukaan seksuaali- ja sukupuolivähemmistöt voivat olla ylpeitä seksuaalisesta suuntautumisestaan ja sukupuoli-identiteetistään. Pride-liike puolustaa seksuaali- ja sukupuolivähemmistöjen yhtäläisten oikeuksien ja etujen puolesta tehtyä työtä.

Historia
--------

Homojen vapautusliikkeen mielenosoittajia Lontoossa 1972.
Vuonna 1965 uutiset Kuuban homojen vankityöleireistä innoittivat yhdysvaltalaisen homo-oikeusjärjestön järjestämään YK:n päämajan ja Valkoisen talon edessä mielenosoitukset. Ne olivat ensimmäisiä homomielenosoituksia Yhdysvalloissa, neljä vuotta ennen Stonewallin mellakoita, joista pride-liike sai alkunsa. Vuosi 1969 oli käänteentekevä, sillä muutaman vuoden sisällä Stonewallin mellakoista homojen oikeuksia ajavia liikkeitä oli perustettu ympäri Yhdysvaltoja ja maailmaa. 28. kesäkuuta 1970 ensimmäiset gay pride -marssit pidettiin New Yorkissa ja Los Angelesissa mellakoiden vuosipäivän kunniaksi. Samantyyppisiä marsseja järjestettiin myös muissa kaupungeissa; nykyisin pride-tapahtumia pidetään vuosittain ympäri maailmaa kesäkuun lopun tienoilla Stonewallin mellakoiden kunniaksi.

Maailman ensimmäinen alkuperäiskansojen pride-tapahtuma järjestettiin Ruotsin Kiirunassa lokakuussa 2014.

Periaatteet
-----------

Liikkeellä on kolme päälähtökohtaa: ihmisten tulisi olla ylpeitä seksuaalisesta suuntautumisestaan ja sukupuoli-identiteetistään, seksuaalinen monimuotoisuus on lahja ja sukupuoli-identiteetti on synnynnäinen eikä sitä voi tarkoituksellisesti muuttaa.

Pride-kulkueet
--------------

Pride-kulkueilla (*pride parade*) juhlistetaan pridea ympäri maailmaa ja levitetään hyvää mieltä sateenkaaripiireissä. Seksuaali- ja sukupuolivähemmistöjen pride-symboleihin kuuluvat sateenkaarilippu, kreikkalainen lambda-symboli sekä pinkki ja musta kolmio, jotka on otettu haltuun niiden aiemmasta käyttötarkoituksesta. Ensimmäiset pride paraatit ulottuvat vuoteen 1970. Tuolloin paraatissa oli vain noin 100 ihmistä. Nykyisin pride kulkueissa voi olla jopa kymmeniä tuhansia riippuen missä kulkue on.

Pride-liike Suomessa
--------------------

*Pääartikkeli: Pride-liike Suomessa*
Helsinki Pride 2019.
Suomessa pride-tapahtumia on järjestetty vuodesta 1975 lähtien. Aluksi tapahtumasta käytettiin nimeä **Vapautuspäivät** ja samalla vietettiin myös Setan vuosijuhlia. Vapautuspäivät järjestettiin alun perin vuosittain Helsingissä. Ensimmäistä kertaa Vapautuspäivät järjestettiin Helsingin ulkopuolella vuonna 1990, Turussa. Vuonna 1995 ne pidettiin Jyväskylässä ja 1997 Oulussa. Vuonna 2000 tapahtuman nimeksi vakiintui Pride. Seta järjesti Priden aluksi vuorovuosin Helsingissä ja jossakin muualla Suomessa (Jyväskylässä 2001, Vaasassa 2003 ja Tampereella 2005). Vuodesta 2006 lähtien Helsingin seudun Seta, nykyään Helsinki Pride -yhteisö, on järjestänyt Helsinki Pride -tapahtuman joka vuosi. Muut Setan jäsenjärjestöt ovat järjestäneet pride-tapahtumia omilla paikkakunnillaan satunnaisemmin.

Suomalaista pride-kulttuuria:

* Tapahtumia ja projekteja: Vinokino, Tribadien yöt ja päivät, Tvättlina – Pyykkinaru
* Lehtiä: FinnQueer, Kehrääjä, QX.fi
* Mr. Gay Finland ja Miss Gay Finland
* Homobaareja ja yökerhoja: DTM, Gay Gambrini, Lost & Found, Mixei
* Homosauna
* Yhteisöjä: Ranneliike.net-verkkoyhteisö

Katso myös
----------

* Helsinki Pride
* Europride
* Christopher Street Day
* InterPride
* LGBTQ+-symbolit

Lähteet
-------

1. ↑  Wockner, Rex: Pride celebrated worldwide *PrideSource*.  12.7.2007.  Arkistoitu 28.12.2007. Viitattu 6.4.2008. (englanniksi)
2. ↑  Ireland, Doug: Gay pride in Europe looks globally *Direland*.  5.7.2007. Viitattu 6.4.2008. (englanniksi)
3. ↑  Lesbian Gay Bisexual Transgender Equality -an Issue for us All (DOC)  2006. University and College Union.  Arkistoitu 9.12.2012. Viitattu 6.4.2008. (englanniksi)
4. ↑  Fidel Castro’s Horrific Record on Gay Rights *Daily Beast*.  27.11.2016.
5. ↑  Marc Stein: Rethinking the Gay and Lesbian Movement  2012. Routledge.
6. ↑  "Pride Marches and Parades", teoksessa *Encyclopedia of Lesbian, Gay, Bisexual, and Transgender History in America*, Marc Stein, ed. (2004), Charles Scribner's Sons.
7. ↑  Maailman ensimmäinen alkuperäiskansojen Pride-festivaali järjestetään Kiirunassa  8.9.2014. Yle Uutiset. Viitattu 8.9.2014.
8. ↑  Gay and Lesbian History Month (PDF) *IDEAL*.  2007. Diversity Center at Bates Technical College.  Arkistoitu 8.8.2007. Viitattu 6.4.2008. (englanniksi)
9. ↑  Symbols of the Gay, Lesbian, Bisexual, and Transgender Movements *LAMBDA GLBT Community Services*.  26.12.2004. Viitattu 6.4.2008. (englanniksi)
10. ↑  Mustola, Kati & Pakkanen, Johanna (toim.): *Sateenkaari-Suomi*, s. 29. Like, 2007.
11. ↑   (Arkistoitu – Internet Archive)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Pride**.
* Pride & GLBT-vapautusliike (Arkistoitu – Internet Archive) Ranneliike.net-sivustolla.